**Milí ôsmaci ☺** tento týždeň vám posielam **tri úlohy** z opakovania. Vypracujte ich všetky a odpovede mi pošlite do **8.6**. Môžete si pomôcť učebnicou, **s.70-71 a s.68.** Pripomínam aj tým, ktorí mi zatiaľ neposlali všetky úlohy, aby tak urobili čo najskôr, lebo koniec školského roka sa blíži. Priebežne vám v odpovediach budem posielať aj hodnotenia vašej práce. V prípade akýchkoľvek otázok mi píšte.

**Želám veľa chuti do práce a pekný týždeň ☺**

**1. V roku 1905 vyšla v USA príručka *Praktičný slovensko-anglický tlumáč k snadnému a rýchlemu naučenia sa angličtiny pre slovenský ľud v Amerike.* Prečítaj si časť z jej úvodu a vyrieš uvedené úlohy:**

*Predmluva: Každý prisťahovalec má sa vynasnažovať, aby sa čím skoršie a čím lepšie naučil anglicky. Kto zná anglicky, ten ďalej zájde, aj skoršie polepší si svoj stav. Anglicky hovoriaci robotník má vždy prednosť, aj lepšiu prácu skoršie obsiahne. Anglická reč je ťažká, najmä pre svoju zvláštnu výslovnosť, preto sa ju treba učiť usilovne z knihy i cvičiť v živej reči. Náš ľud cítil už od dávna potrebu knihy, z ktorej by sa snadno a rýchle mohol naučiť anglicky. Napísal som všetky vo všeobecnom živote potrebné mluvničné pravidlá, výrazy a rozhovory, a priložil som aj slovník, z ktorého môže sa každý naučiť potrebné mu slová.*

**1. Prelož názov príručky do dnešného slovenského jazyka:**

**2. Prečo sa má každý prisťahovalec učiť anglický jazyk?**

**3. Ako sa treba učiť angličtinu? Súhlasíš s týmto názorom? Ako sa učíš cudzí jazyk ty?**

**4. Čo všetko sa možno naučiť z uvedenej príručky?**

**2. Vytvor z pomiešaných písmen názvy piatich štátov USA, do ktorých sa vysťahovalo najviac Slovákov a napíš odpovede na otázky:**

**WEN ROKY \_\_\_ \_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_\_**

**IOHO \_\_\_ \_\_\_ \_\_\_ \_\_\_**

**CHIMINAG \_\_\_ \_\_\_\_ \_\_\_\_ \_\_\_\_\_ \_\_\_\_ \_\_\_\_ \_\_\_\_**

**SILAVÁNYPEN \_\_ \_\_\_ \_\_\_ \_\_\_ \_\_\_ \_\_\_ \_\_\_ \_\_\_ \_\_\_ \_\_\_\_ \_\_\_\_**

**LILISION \_\_\_ \_\_\_ \_\_\_ \_\_\_ \_\_\_ \_\_\_\_ \_\_\_ \_\_\_\_**

**A) Prečo odchádzali Slováci z Rakúsko-Uhorska práve do Ameriky?**

**B) Bol pre Slovákov život v Amerike jednoduchší? Svoje tvrdenie zdôvodni.**

**3. Prečítaj si báseň z humoristického časopisu Černokňažník (Kalendár na rok obecný) z roku 1862 a napíš odpovede na otázky:**

*Nové vlastenectvo*

*Kdosi sa rechtora pýtal slovenského:*

*Či už aj maďarsky znajú žiaci jeho?*

*Učiteľ pokorným mu hlasom odvetí:*

*,,Urodzená milosť! Sú to malé deti,*

*Skôr jich učiť musím materinskej reči-*

*cudzí jazyk do škôl vtískať sa nesvedčí,*

*zakrpatiť ducha v tak útlunkom tele*

*je hriech! Vzdelanosti tým nik nepostele.“*

*Náš pán čelo zmraští, divno sa zachechce:*

*,,Vagyugy?Halálos bin? Jim sa učiť nechce!*

*Planý sú vlastenec! A pre túto vinu*

*nemá sa úradu dostať jejich synu.“*

 *Hladovanský*

**A) Ako sa nazýva jav, ktorý popisuje autor v básni a prejavoval sa najmä zavádzaním maďarského jazyka do úradov a škôl?**

**B) Prečo učí učiteľ deti materinský jazyk? Vyhľadaj v texte konkrétne verše. Súhlasíš s týmito myšlienkami? Argumentuj.**

**C) Ktorý jazyk považuje učiteľ za cudzí jazyk?**

**D) Prečo sa báseň volá Nové vlastenectvo?**

**E) Vyhľadaj na internete meno slovenského spisovateľa, ktorý sa skrýva pod pseudonymom Hladovanský.**